UREKA คว้าสิทธิบัตรเครื่องฆ่ามอดข้าวเปิดเกมรุกตลาดเครื่องจักรกลเกษตร
UREKA คว้าสิทธิบัตรเครื่องฆ่ามอดข้าวเปิดเกมรุกตลาดเครื่องจักรกลเกษตร
26 พ.ค. 2558

นายนรากร ราชพลสิทธิ์ ประธานเจ้าหน้าที่บริหาร บริษัท ยูเรกา ดีไซน์ จำกัด (มหาชน) หรือ UREKA เปิดเผยว่า ล่าสุดบริษัทคว้าสิทธิบัตรผลิตเครื่องฆ่ามอดข้าวของสำนักงานพัฒนาการวิจัยการเกษตร(สวก.)โดยมีกลุ่มเป้าหมายคือ ผู้ส่งออกข้าว และผู้บรรจุข้าวถุง ทั้งนี้ตั้งเป้ายอดขายเครื่องฆ่ามอดข้าวไว้ที่ 500 เครื่องภายใน 3 ปี
โดยบริษัทได้เดินหน้าธุรกิจออกแบบและผลิตเครื่องจักรสำหรับกลุ่มเกษตรอย่างเต็มสูบ โดยได้จัดตั้งบริษัทย่อยขึ้นมา คือ “บริษัท ยูเรกา อะโกรแมชชีนเนอรี่ จำกัด”เพื่อดำเนินธุรกิจออกแบบและผลิตเครื่องจักรกลการเกษตรโดยเฉพาะ
ขณะที่ UREKA มีประสบการณ์และความเชี่ยวชาญด้านเครื่องจักร จึงมั่นใจว่าจะสามารถขยายไลน์เข้าสู่กลุ่มตลาดดังกล่าวได้ไม่ยากนักและวันนี้ก็ถือว่าเป็นสัญญาณที่ดี หลังจากที่ผ่านมาเราได้มีการเจรจากับลูกค้ากลุ่มเกษตรในหลายพื้นที่ ล่าสุด UREKA คว้าสิทธิบัตรผลิตเครื่องฆ่ามอดข้าวของสวก.
นอกจากนี้บริษัทยังอยู่ระหว่างการเจรจากับผู้ประกอบการกลุ่มเกษตรกรรมอีกหลายรายทั่วภูมิภาค และยังมีเครื่องจักรกลการเกษตรที่อยู่ระหว่างวิจัยและพัฒนารวมถึงการสำรวจปริมาณความต้องการของตลาดผู้ซื้อจ่อคิวออกสู่ตลาดอีก 2-3 ผลิตภัณฑ์
ขณะเดียวกันบริษัทได้จัดทำการโครงการ “ท่านคิดมา ยูเรกาทำให้” โดยเปิดโอกาสให้ชาวเกษตรกร วิสาหกิจชุมชน สหกรณ์ สามารถเขียนความคิดที่ต้องการพัฒนาเครื่องมือ หรือ เครื่องจักร มาช่วยในการผลิตให้ดีขึ้น เร็วขึ้น หรือถูกลง ส่งมาที่บริษัท ยูเรกา ดีไซน์ จำกัด (มหาชน) 19 หมู่ 11 ต.ลาดสวาย อ.ลำลูกกา จ.ปทุมธานี 12150 หรือ E-mail :[email protected] ภายในวันที่ 30 มิถุนายนนี้ โดย UREKA จะคัดเลือกจำนวน 5 เรื่อง ซึ่งผู้ที่ได้คัดเลือกบริษัทฯจะออกค่าใช้จ่ายในการดำเนินการในสัดส่วน 50%  และผู้ที่ได้คัดเลือก 50%  โดยบริษัทจะดำเนินการผลิตให้เสร็จภายในวันที่ 16 ธันวาคม 2558